Mizík, Stanislav, poslanec NR SR (2022-06-15):
Ďakujem za slovo. Vážené kolegyne a kolegovia, návrh zákona, ktorým sa mení a dopĺňa zákon č. 488/2013 Z. z. o diaľničnej známke a zmene niektorých zákonov v znení neskorších predpisov predkladajú do Národnej rady Slovenskej republiky poslanci za politickú stranu Kotlebovci – Ľudová strana Naše Slovensko Rastislav Schlosár, Peter Krupa a Stanislav Mizík. Čo je cieľom? Cieľom legislatívneho návrhu je odstrániť diskrimináciu občanov a obyvateľov Slovenskej republiky pri úhrade diaľničnej známky počas mimoriadnej situácie vyhlásenej v súvislosti s hromadným prílevom cudzincov na územie Slovenskej republiky spôsobeným ozbrojeným konfliktom na území Ukrajiny. Národná rada Slovenskej republiky schválila s účinnosťou od 30. 3. 2022 prechodné ustanovenia súvisiace s mimoriadnou situáciou vyhlásenou v súvislosti s ozbrojeným konfliktom na území Ukrajiny, podľa ktorého sú od úhrady diaľničnej známky oslobodené od 26. 2. 2022 na vozidlá a jazdné súpravy, ktoré sú registrované na Ukrajine. Týmto prechodným ustanovením, vzťahujúcim sa výlučne na vozidlá registrované na Ukrajine, Národná rada Slovenskej republiky fakticky zaviedla diskrimináciu občanov a iných obyvateľov Slovenskej republiky, ktorí majú autá registrované na území Slovenskej republiky. Občania Ukrajiny, ktorí v drvivej väčšine prípadov nemajú ani trvalý pobyt na území nášho štátu, nemajú povinnosť uhrádzať diaľničné známky, a to je zvláštne. Zákon pritom nezohľadňuje ich životnú úroveň, respektíve sociálny status ani to, či u nás pracujú a riadne platia dane a odvody. Od úhrady diaľničnej známky sú tak oslobodení aj bohatí občania Ukrajiny, ktorí takúto formu pomoci vôbec nepotrebujú. Vidno to na našich parkoviskách, na diaľniciach, na cestách. Na druhej strane občania a obyvatelia Slovenskej republiky povinnosť uhrádzať diaľničné známky majú, a to aj vtedy, keď tu žijú od narodenia, dlhodobo tu pracujú, platia dane a odvody. V praxi sa veľmi-veľmi často vyskytujú prípady, keď povinnosť uhrádzať diaľničné známky sa tvrdo, veľmi tvrdo vymáha aj od dokonca chorých či úplne chudobných občanov Slovenskej republiky alebo takých, ktorí sú poberateľmi invalidného dôchodku, sú ne-do-bro-voľ-ne nezamestnaní, podotýkam, nedobrovoľne nezamestnaní, pracujú za minimálnu mzdu alebo z iných dôvodov sa nachádzajú v ťažkej hmotnej núdzi, v dôsledku ktorej nie sú schopní diaľničné známky uhrádzať. Takýto hrubo, veľmi hrubo diskriminačný a nespravodlivý prístup k občanom a obyvateľom Slovenskej republiky je preto potrebné odstrániť, obzvlášť v súčasnej situácii štátu, keď sa rapídne znižuje životná úroveň Slovákov a národnostných menšín žijúcich na území Slovenskej republiky nútených niesť ekonomické, sociálne a hospodárske bremeno ozbrojeného konfliktu na Ukrajine, ktorý nijak nespôsobili, ani nevyprovokovali, a teda nenesú za neho žiadnu zodpovednosť. Z tohto dôvodu navrhujeme, aby boli počas mimoriadnej situácie vyhlásenej v súvislosti s hromadným prílevom cudzincov na územie Slovenskej republiky spôsobené ozbrojeným konfliktom Ukrajiny oslobodení od úhrady diaľničnej známky nielen občania a obyvatelia Ukrajiny, ale aj občania a obyvatelia Slovenskej republiky, ktorí majú vozidlá registrované na Slovensku. Práve týmto sa zničí táto diskriminačná úprava, ktorá bola len voči Ukrajincom, a Slovákov alebo iných občanov žijúcich na území Slovenskej republiky sa to nedotýkalo. Dočasné oslobodenie od úhrady diaľničnej známky počas trvania mimoriadnej situácie vyhlásenej v súvislosti s hromadným prílevom cudzincov na územie Slovenskej republiky spôsobený ozbrojeným konfliktom na území Ukrajiny sa rozširuje aj na vozidlá a jazdné súpravy, ktoré sú registrované v Slovenskej republike. Účinnosť zákona sa navrhuje 15. dňom po vyhlásení v Zbierke zákonov. Ďakujem za slovo.